**Član Savjeta Agencije za zaštitu ličnih podataka i slobodan pristup informacijama, Radenko Lacmanović učestvovao je od 12-14.06.2019. godine na Konferenciji o zaštiti ličnih podataka, kao i na 38. plenarnom zasijedanju Komiteta Konvencije za zaštitu pojedinaca u odnosu na automatsku obradu ličnih podataka koje su odražne u Strazburu, Francuska**

Konferenciju o zaštiti ličnih podataka su otvorili Thorbjorn Jagland, Generalni sekretar Savjeta Evrope i Džen-Baptist Matei, stalni predstavnik Francuske u Savjetu Evrope.

U izlaganjima, istakli su značaj zaštite ličnih podataka i ulogu Komiteta konvencije za zaštitu pojedinaca u odnosu na automatsku obradu ličnih podataka. Podvučeno je unapređenje zakonske osnove i rad svih aktera na dobrobiti zaštite. Kao poseban segment, istaknuta je nužnost za unapređenjem Konvencije, što Konvencija 108+ predstavlja.

Nastavak konferencije je imao radni karakter, pa su i izlagači bili usko vezani za pomenutu oblast.

Pravo na zaštitu ličnih podataka: šta je potrebno za sjutra?

Kao jedna od najvažnijih stvari u borbi za zaštitu ličnih podataka sjutrašnjice, panelisti; Džen Lesi, Džozef Kanatači i Đovani Butareli su istakli napredovanje vještačke inteligencije i sveprisutnost softvera kojima se prikupljaju podaci, a da nismo svjesni njihovog postojanja. Ono što posebno zabrinjava jeste pristupnost tehnoloških sredstava djeci, koji su najranjivija grupa i meta u zloupotrebama podataka.

Ističem izvještaj gospodina Kanatačija, specijalnog izvjestioca o pravim na privatnost Ujedinjenih Nacija, koji je u izlaganju napravio osvrt na svoje decenijsko iskustvo u radu. Posebno se osvrnuo na početke rada na zaštiti privatnosti, o 80-tim godinama kada je Hladni rat još bio u toku i kada je bilo nezamislivo da neko pokušava zaštititi privatnost.

U nastavku se prešlo na konkretan rad na Platformi Konvencije 108+.

Ponajviše je bilo riječi o značaju nove Konvencije 108+, usvojene oktobra 2018. godine, kojom se unapređuje zaštita podataka o ličnosti širom svijeta. Konvencija predstavlja međunarodni standard u zaštiti prava i otvorena je za sve države nezavisno od članstva u Savjetu Evrope. Konvenciju 108+ do sada je potpisalo 30 država, među kojima i one van evropskog kontinenta.

Panelisti u ovom dijelu su bili: Alesandra Pjerući, predsjedavajuća Komiteta konvencije 08, Čavki Gades, Tunis, Tamar Kaldani, Gruzija, Eduardo Bertoni, Argentina i Ivi Grejs Vilasoto, Filipini.

Istaknut je značaj otvorenosti Konvencije za potpisivanje i pristupanje svih zemalja, pa i onih van evropskog kontinenta. S toga je dio diskusije bio posvećen panelistima koji su novi članovi i njihov rad na Konvenciji u zemljama je prezentovan.

**Izvještaj sa 38. plenarnog sastanka Komiteta Konvencije za zaštitu pojedinaca u odnosu na automatsku obradu ličnih podataka 13. i 14. jun 2019.**

Dvodnevni plenarni sastanak bio je posvećen modernizaciji Konvencije 108, tj. uspostavljanju Konvencije 108+. Iznošeni su primjeri iz prakse, izazovi u procesuiranju podataka, prije svega u zaštiti privatnosti. Specijalni osvrt je napravljen u odnosu na privatnost djece.

Prateći dogovoreni program rada, iščitani su skraćeni izvještaji sa 37. plenarnog sastanka i sa 14. sastanka Biroa. Prezentovan je program rada Odbora i Poslovnik o radu.

Na samom početku plenumu se obratio Kristos Đakomopulos, Generalni direktor Generalne direkcije – ljudska prava i vladavine. Gospodin Đakomopulos je istakao prepreke sa kojima se borba za ljudska prava u pravnom smislu suočava, kao i ograničenja povodom neusaglašenosti stavova učesnika u raspravama, tj. država koje predstavljaju.

Nakon uvodnog obraćanja, razgovarano je o modernizaciji Konvencije 108. U ovom dijelu su istaknute posebne mjere, informacije koje je Sekretarijat dostavio Komitetu.

Nastavilo se sa raspravom o trenutnom stanju, ratifikaciji i pristupu. Veoma interesantan pristup ovom zasijedanju plenarnog sastanka jeste posvećenost zaštiti prava djeteta i vještačkoj inteligenciji. Može se reći da je, s pravom, veći dio zasijednja bio posvećeno ovim temama. U radu su prezentovani brojni tehnološki pomaci u vještačkoj inteligenciji, pristupačnost javnih podataka kojih nismo svjesni, dostupnost fotografija čak i ako osoba ne koristi društvene mreže.

Dio zasijedanja se odnosio i na prezentacije dva istraživačka projekta koja su nagrađena Stefano Rodota nagradom. Nagradu su dobile za zajedničko istraživanje Ingrita Milkainen i Eva Livens, za projekat „Perspektiva prava djece na privatnost i zaštitu podataka u digitalnoj eri“. Jef Oslos iz Instituta za informaciono pravo dobio je specijalni pomen za projekat „Pravo na brisanje: Odbrana informacione auto determinacije u digitalnoj zajednici“.

Vrijedna pomena je i prezentacija povodom sveprisutnosti softvera za prepoznavanje lica. Ovu prezentaciju je uradio CEO A.I. Sense kompani koja se bavi algoritmima vještačke inteligencije, segmentirano na dva algoritma prepoznavanja, oba u svrhu preciznijeg raspoznavanja.Jedan elemenat je algoritam starenja, kojim se može odrediti kako izgleda osoba čiju fotografiju od prije 20 godina imate. Ovaj algoritam je koristan u pronalaženju nestalih osoba.Drugi elemenat je algoritam raspoznavanja emocija i izračunavanja potencijalne opasnosti od određene individue. S obzirom da živimo u svijetu gdje su kamere na svakom ćošku, pristupom tim kamerama algoritam može da prati osobu, nauči njene navike i predvidi šta će osoba da uradi – da li je potencijalno opasna za društvo.

Takođe, treba istaći izlaganje stručnjaka iz Velike Britanije koja je predstavila modalitet po kojem se vještačka inteligencija koristi u školama za profilisanje učenika. Aplikacije koje su uvedene kako bi „olakšale“ rad škola , učećim algoritmima počinju da razvrstavaju djecu, da određuju prehrambene izbore i na kraju dana da roditeljima podnose izvještaje, pa čak i o detaljima kao što su: vrijeme provedeno napolju, razgovarajući, riječi koje su najčešće upotrebljavane, broj posjeta toaletu...

Sekretarijat će objaviti i poslati tekst preporuka, zaključaka i mjera povodom teksta Konvencije 108+ na koji se mogu poslati pisani komentari do kraja jula.

Podgorica, 24.06.2019. Izvještaj podnio

Član Savjeta Radenko Lacamanović